ЩIыпIэ телъыджэхэр къыхах
2013 гъэм гъатхэпэм и 25-м щегъэжьауэ фокIадэм и 29 хъуху «Россия 1» телеканалымрэ «ГеографиемкIэ урыс зэгухьэныгъэмрэ» «Россия 2», «Россия 24», «Москва 24», «Моя Планета», «Страна» телеканалхэр, «Вести FM», «Маяк», «Радио России» радиостанцхэр, «Вести.Ru», «Страна.Ru» интернет-порталхэр, «Комсомольская правда» газетыр я дэIэпыкъуэгъуу «Россия 10» мультимедийнэ зэхьэзэхуэр ирагъэкIуэкI.
Проектым и къалэн нэхъыщхьэр къэрал кIуэцI, дунейпсо мыхьэнэ зиIэ туризмэмрэ ди Хэкум къыхуаIэ гулъытэмрэ дэIыгъынырщ, Урысейм и географие, архитектурэ, тхыдэ щIыпIэ хьэлэмэтхэм тепсэлъыхьынырщ. Проектыр нэхъыщхьэу зыхущIэкъунур щIыуэпс, щэнхабзэ я лъэныкъуэкIэ беягъ куэд зыбгъэдэлъ ди къэралым и теплъэр нэхъри хэIущIыIу щIынырщ. ЦIыхубэ IэIэтыр къигъэсэбэпынурэ Урысейм дамыгъэ пэлъытэ хуэхъуа щIыпIэ дахи 10 зэпеуэм щагъэнэхуэнущ.
УФ-м и хэгъуэгухэм щызэчэнджэщри, мы зэпеуэм хэтыну объект 700-м щIигъу къыхахащ — ахэр щIыуэпс, архитектурэ, щэнхабзэ щIыпIэ, ухуэныгъэ нэхъ телъыджэхэрщ. Дэтхэнэ щIыналъэри егугъуащ нэхъ дахэу иIэр утыку кърихьэну.
Зэхьэзэхуэм хэтщ Къэбэрдей-Балъкъэрым щыIэ щIыпIэ гъуэзэджэхэри: Iуащхьэмахуэ, Гуэл щхъуантIэхэр. Шэджэм псыкъелъэхэр, Эль-Тюбю щыIэ кхъащхьэхэр, Джылы-су, Тызыл щIыунэ, Алыдж дэкIуеипIэхэр, «Iэгъэбэгухэм я тафэ», нэгъуэщIхэри http://I0russia.ru/sights/8/all интернет-хэщIапIэм уихьэмэ, ди республикэм и щIыпIэ дахэхэм щхьэкIэ Iэ зэрыпIэтынум нэмыщIи, сурэт екIухэмрэ абы теухуа тхыгъэ кIэщIхэмрэ ифлъхьэ хъунущ.
Шыпш Данэху.
